Matovič, Igor, poslanec NR SR (2024-09-26):
Kolegovia, kolegyne, keďže sa vládna moc, alebo teda vláda organizovaného zločinu rozhodla zatvárať ústa opozície aj pri tejto veľmi vážnej téme, ktorá sa týka peňaženiek ľudí, a nadelili ste nám pre celý klub, pre 14 ľudí až jednu hodinu a sedem minúť, lebo potrebujete čím skôr ísť domov na víkend, užívať si, chodiť po jarmokoch, fotiť sa s ľuďmi a hovoriť im, ako na nich myslíte, miesto toho, aby ste tu boli a vykonávali si svoju psiu povinnosť, tak budem trošku stručnejší, možno budem rýchlejšie rozprávať. Na začiatok ale by som chcel dať otázku predkladateľovi, ministrovi financií, že prečo je taký zbabelec, prečo sa bojí ísť s Matovičom do debaty. Ale odpoveď vám rovno ponúknem, lebo sa bojí, že by som ho tam rozbil na šrot. Lebo jednoducho chlapec absolútne sa v tých témach nevyzná, nevie ani, čo robí. Všetky podklady, čo mu donesú, to je schopný prečítať, ale aby kreatívne bol schopný niečo vymyslieť, nehrozí. Tak ako napríklad daň z finančných transakcií. Musel ísť do Maďarska, tam mu minister financií povedal, že toto robíme, aha, dobre, napíšte, prekopíroval a teraz akože máme novú daň. Ďakujeme pekne. Šesťsto miliónov zoberiete podnikateľom, živnostníkov, ľuďom, lebo aj každý jeden prevod, keď im bude zamestnávateľ posielať výplatu, zdaníte 0,4 %, že vám nie je hanba. No dobre, každopádne tento zákon oni síce nazývajú, že to je nejaký zákon o ďalšom vylepšovaní, či čo to tam, verejných financií. Mali by sme ho nazývať tak, ako to je, to je zákon o Ficovej drahote alebo zákon o ožobračovaní ľudí. Prečo to tam nenapíšete, prečo sa toho bojíte? Čo, preto, lebo ste sa tu 15-20 rokov skrývali za nejakú sociálnu demokraciu, že vám záleží na ľuďoch. Nikdy vám nezáležalo na ľuďoch. Na vlastných peňaženkách vám záležalo. Vždy ste robili len to, čo bolo vo váš prospech a vždy s vedomím a presvedčením, že vaši voliči vám na to neprídu a vlastne nejako donekonečna ich budete klamať. Presne to tu aj predviedol teraz predkladateľ pri úvode, alebo teda pri úvodnom slove minister Kamenický, či Kažimír? Kamenický, ktorý povedal napríklad, teda som si poznačil, rodičovský dôchodok, my ho zachovávame. Nech vás neklamú, že ho rušíme, my ho zachovávame, my ho nerušíme. A potom hovoril to bla, bla, bla, lebo namiesto toho, ako sa to teraz vypláca, budú môcť ich deti rodičom, ktorých majú na dôchodku, vyplatiť im 2 % z daní. Ale nepovedal to najdôležitejšie, že na jednej strane im zoberú 350 mil. eur, ktoré sa rozdeľovali na budúci rok 907-tisíc dôchodcom, ktoré majú pracujúce deti na Slovensku, a na budúci rok im zoberú z tých 350 mil. 287. Počítajme spolu, prosím vás, 63 mil. im dajú namiesto 350 a on nemá Boha pri sebe, aby povedal, že okradnú tých ľudí o viac ako 80 % rodičovského dôchodku. A ešte tu klame opäť aj v tejto chvíli tých chudákov dôchodcov, ktorí poctivo tie deti vychovali a pracujú na Slovensku, že vlastne oni všetko zachovávajú len to menia, len ten zlý Matovič o tom klame. Ešte raz, 350 mil. dôchodci mali dostať a dáte im 63. Že sa nehanbíte ešte to nazvať, že vy to zachovávate rodičovský dôchodok. Klamári, donekonečna budú klamať ľudí a spoliehať sa na to a tým ukazujú, že pohŕdajú svojimi vlastnými voličmi, že všetkých považujú normálne za hlupákov, ktorí seno žerú a že nevedia si zrátať, že keď ten dôchodca, ktorý mal tri-štyri pracujúce deti na Slovensku, že mal aj tisícku ten rodičovský dôchodok, že zrazu bude mať nejakých 5,50 šušňov, že ten dôchodca nevie počítať. Spoliehajú sa na to, že hovoria, však oni trošku kozmeticky upravujú ten daňový bonus. Viete, čo znamená kozmetické upravenie daňového bonusu? Že keď máte deti od 18 rokov plus nedostanete nič, berú im 100 % z daňového bonusu. Zlodeji nenažraní! (Reakcia z pléna.) Ty si zlodej, ty si zlodej. Povedz mi to na mikrofón. (Reakcia z pléna.) Však povedz mi to. Ty si zlodej. (Reakcia z pléna.) Ty si nikdy nič neukradol? (Prerušenie vystúpenia predsedajúcim.)